PATVIRTINTA

Rokiškio rajono savivaldybės tarybos

2023 m. birželio 29 d. sprendimu Nr. TS-

**ROKIŠKIO RAJONO SAVIVALDYBĖS PETICIJŲ KOMISIJOS NUOSTATAI**

**I SKYRIUS**

**BENDROSIOS NUOSTATOS**

1. Rokiškio rajono savivaldybės Peticijų komisija (toliau – Komisija) – nuolatinė savivaldybės komisija, sudaroma savivaldybės tarybos kadencijos laikotarpiui Lietuvos Respublikos peticijų konstitucinio įstatymo nustatyta tvarka.

2. Komisija savo veikloje vadovaujasi Lietuvos Respublikos Konstitucija, Lietuvos Respublikos peticijų konstituciniu įstatymu, Lietuvos Respublikos Vietos savivaldos įstatymu, Lietuvos Respublikos įstatymais, kitais teisės aktais ir šiais nuostatais.

3. Komisija yra atskaitinga ir atsakinga savivaldybės tarybai.

4. Komisijos pirmininką ir pirmininko pavaduotoją tvirtina savivaldybės taryba.

5. Komisijos nuostatuose vartojamos sąvokos suprantamos taip, kaip jos apibrėžtos Peticijų konstituciniame įstatyme.

6. Komisiją aptarnauja Rokiškio rajono savivaldybės administracija.

**II SKYRIUS**

**KOMISIJOS TIKSLAS IR FUNKCIJOS**

7. Komisijos tikslas – išnagrinėti gautas peticijas dėl savivaldybės institucijų priimamų norminių teisės aktų.

8. Komisija, vadovaudamasi Peticijų konstituciniame įstatyme nustatyta tvarka ir terminais, atlieka šias funkcijas:

8.1. vertina, ar kreipimesi išdėstytų prašymų ar siūlymų nagrinėjimas priskirtinas jos kompetencijai; kreipimuose, kuriuose išdėstytų prašymų ar siūlymų nagrinėjimas nepriskirtinas jos kompetencijai, persiunčia atitinkamoms institucijoms;

8.2. sprendžia klausimus dėl kreipimųsi palikimo nenagrinėtų;

8.3. sprendžia klausimus dėl kreipimųsi pripažinimo peticijomis ir peticijų priėmimo nagrinėti;

8.4. sprendžia klausimus dėl kreipimųsi, nepripažintų peticijomis, persiuntimo nagrinėti kitų teisės aktų nustatyta tvarka; tokius kreipimusis persiunčia atitinkamoms institucijoms;

8.5. sprendžia klausimus dėl peticijų nenagrinėjimo ir perdavimo svarstyti kartu su parengtais, pateiktais ar svarstomais norminių teisės aktų projektais, kurių nuostatos atitinka peticijose pateiktus prašymus ar siūlymus; tokias peticijas perduoda savivaldybės tarybos posėdžių sekretoriui pridėti prie užregistruotų teisės aktų projektų;

8.6. sprendžia klausimus dėl kelių priimtų nagrinėti peticijų, kuriose pateikti tokie patys ar tarpusavyje glaudžiai susiję prašymai ar siūlymai, sujungimo;

8.7. nagrinėja peticijas ir teikia vienai iš savivaldybės institucijų išvadas dėl peticijose pateiktų prašymų ar siūlymų visiško tenkinimo, tenkinimo iš dalies arba netenkinimo;

8.8. informuoja pareiškėjus ir (ar) jų atstovus apie Komisijos ir savivaldybės institucijų priimtus sprendimus, kreipimųsi persiuntimą atitinkamoms institucijoms, pareiškėjų ir (ar) jų atstovų pageidavimu siunčia institucijų ir įstaigų, specialistų ir ekspertų pateiktą informaciją ar nuomones dėl peticijose pateiktų prašymų ar siūlymų;

8.9. savivaldybės interneto svetainėje skelbia:

8.9.1. aktualią informaciją apie peticijos teisės įgyvendinimą;

8.9.2. informaciją, kurią privaloma nurodyti kreipimesi, ir (arba) pavyzdinę kreipimosi formą;

8.9.3. informaciją apie priimtose nagrinėti peticijose pateiktus prašymus ar siūlymus ir juos pagrindžiančius argumentus;

8.9.4. informaciją apie peticijų nagrinėjimo būdą, vietą ir laiką;

8.9.5. Komisijos išvadas;

8.9.6 sprendimus dėl peticijose pateiktų prašymų ar siūlymų tenkinimo;

8.9.7. savivaldybės institucijų ir įstaigų, specialistų ir ekspertų pateiktą informaciją ar nuomones dėl peticijose pateiktų prašymų ar siūlymų.

**III SKYRIUS**

**KOMISIJOS TEISĖS**

9. Komisija, atlikdama jai pavestas funkcijas, turi teisę:

9.1. pasitelkti specialistų ar ekspertų;

9.2. kreiptis į savivaldybės institucijas ir įstaigas su prašymu per ne ilgesnį kaip 20 darbo dienų terminą nuo prašymo gavimo dienos pateikti nuomonę ir kitą reikiamą informaciją dėl kreipimuose(peticijose) pateiktų prašymų ar siūlymų;

9.3. kviesti į savo posėdžius specialistus, ekspertus, institucijų ar įstaigų atstovus, pateikusius ar galinčius pateikti nuomonę ir kitą reikiamą informaciją dėl kreipimesi (peticijoje) pateiktų prašymo ar siūlymo;

9.4. reikalauti, kad pareiškėjas ar jo atstovas per Komisijos nustatytą ne ilgesnį kaip 10 darbo dienų terminą pateiktų papildomus dokumentus ar informaciją, susijusius su pateiktu kreipimusi (peticija);

9.5. kitas Peticijų konstituciniame įstatyme numatytas teises.

**IV SKYRIUS**

**KOMISIJOS PIRMININKO IR KOMISIJOS NARIŲ TEISĖS IR PAREIGOS**

10. Komisijos pirmininkas:

10.1. šaukia Komisijos posėdžius ir rūpinasi, kad jiems būtų parengti reikalingi dokumentai ir kita medžiaga;

10.2. kviečia dalyvauti Komisijos posėdžiuose reikalingus asmenis;

10.3. pirmininkauja Komisijos posėdžiams;

10.4. pasirašo Komisijos posėdžių protokolus, išvadas ir kitus Komisijos dokumentus;

10.5. teikia savivaldybės institucijų sprendimų dėl pritarimo Komisijos išvadoms projektus;

10.6. perduoda savivaldybės tarybai pateiktus Peticijų konstitucinio įstatymo 13 straipsnio 1 dalyje nurodytus skundus dėl Komisijos sprendimų kartu su medžiaga, susijusia su apskųsto sprendimo priėmimu;

10.7. vykdo kitus jam teisės aktų suteiktus įgaliojimus.

11. Komisijos pirmininko pavaduotojas pavaduoja Komisijos pirmininką, kai jis laikinai negali eiti pareigų.

12. Komisijos narys turi teisę:

12.1. susipažinti su Komisijos gautais dokumentais ir kita medžiaga;

12.2. teikti Komisijos pirmininkui pasiūlymus dėl Komisijos darbo organizavimo;

12.3. Komisijos posėdyje užduoti klausimus jame dalyvaujantiems institucijų ir įstaigų atstovams, specialistams ir ekspertams, pareiškėjams ir (ar) jų atstovams.

13. Komisijos narys privalo:

13.1. dalyvauti Komisijos posėdžiuose ir balsuoti dėl priimamų sprendimų;

13.2. iš anksto pranešti Komisijos pirmininkui, jeigu negali dalyvauti Komisijos posėdyje, nurodydamas nedalyvavimo priežastį;

13.3. laikyti paslaptyje informaciją ir duomenis, kurie sudaro valstybės, tarnybos, profesinę, komercinę ar kitą įstatymų saugomą paslaptį, neviešinti pareiškėjų ir jų atstovų asmens ir privataus gyvenimo duomenų;

13.4. vengti interesų konflikto, nenaudoti duomenų ir informacijos, gautų atliekant savo pareigas, asmeninei arba kitų asmenų naudai.

**V SKYRIUS**

**KOMISIJOS DARBO ORGANIZAVIMAS**

14. Komisija savo kompetencijai priklausančius klausimus svarsto ir sprendimus priima posėdžiuose.

15. Komisijos posėdžiai šaukiami taip, kad būtų užtikrintas kreipimųsi vertinimas, jų pripažinimas peticijomis, peticijų priėmimas nagrinėti ir peticijų nagrinėjimas Peticijų konstituciniame įstatyme nustatytais terminais.

16. Komisijos posėdis yra teisėtas, kai jame dalyvauja daugiau kaip pusė visų Komisijos narių.

17. Komisijos posėdyje nagrinėjant peticijas taip pat gali dalyvauti:

17.1. pareiškėjai ir (ar) jų atstovai ir pasisakyti dėl savo peticijose pateiktų prašymų ar siūlymų;

17.2. institucijų ir įstaigų atstovai, specialistai ir ekspertai, pateikę ar galintys pateikti nuomonę ir kitą reikiamą informaciją dėl peticijose pateiktų prašymų ar siūlymų.

18. Komisijos sprendimai priimami posėdyje be balsavimo (bendru sutarimu) arba atviru balsavimu posėdyje dalyvaujančių Komisijos narių paprasta balsų dauguma. Kai balsai pasiskirsto po lygiai, sprendimą lemia Komisijos pirmininko balsas, o kai jo nėra, – Komisijos pirmininko pavaduotojo balsas.

19. Priimant Komisijos sprendimus posėdyje gali dalyvauti tik Komisijos nariai ir posėdžio sekretorius.

20. Komisijos sprendimai įrašomi į Komisijos posėdžio protokolą. Posėdžio protokolą pasirašo Komisijos posėdžio pirmininkas ir posėdžio sekretorius.

21. Vykstant Komisijos posėdžiui daromas garso įrašas. Siekiant apsaugoti pareiškėjų asmens duomenis, teisę į privatų gyvenimą ir jo slaptumą, Komisijos posėdžiai viešai netransliuojami.

22. Komisijos išvados dėl peticijose pateiktų prašymų ir siūlymų visiško tenkinimo, tenkinimo iš dalies arba netenkinimo ir Komisijos posėdžių, kuriuose priimti sprendimai dėl šių išvadų, protokolų išrašai kartu su sprendimų projektais pateikiami vienai iš savivaldybės institucijų.

**VI SKYRIUS**

**BAIGIAMOSIOS NUOSTATOS**

23. Komisija kiekvienais metais rengia savo veiklos ataskaitą ir skelbia savivaldybės interneto svetainėje.

24. Asmens duomenys peticijų nagrinėjimo tikslais tvarkomi 2016 m. balandžio 27 d. Europos Parlamento ir Tarybos reglamento [(ES) 2016/679](http://eur-lex.europa.eu/legal-content/LIT/TXT/?uri=CELEX:3679R2016&locale=lt) dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva [95/46/EB](http://eur-lex.europa.eu/legal-content/LIT/TXT/?uri=CELEX:31995L0046&locale=lt) (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatyme nustatyta tvarka ir viešinami ne ilgiau, nei nustatyta Peticijų konstitucinio įstatymo 5 straipsnio 2 dalyje.

25. Komisijos posėdžių protokolai ir kita su Komisijos veikla susijusi medžiaga saugomi Civilinės metrikacijos ir Archyvų skyriuje Lietuvos Respublikos dokumentų ir archyvų įstatymo ir Lietuvos vyriausiojo archyvaro nustatyta tvarka ir terminais.

26. Pareiškėjai ir (ar) jų atstovai Peticijų konstitucinio įstatymo 13 straipsnyje nustatyta tvarka gali apskųsti Komisijos sprendimus nepripažinti kreipimosi peticija ar atsisakyti peticiją nagrinėti ne vėliau kaip per 20 darbo dienų nuo pranešimo apie tokį sprendimą gavimo dienos.

27. Pareiškėjai ir (ar) jų atstovai, Komisijai raštu pateikę prašymus, turi teisę susipažinti su Komisijos posėdžio protokolu tiek, kiek tai susiję su jų pateiktų kreipimųsi (peticijų) nagrinėjimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_